स्पष्ट है कि यहाँ, मुख्यधारा समाज और सरकार को लेकर कई सवाल खड़े होते हैं। ये सवाल आदिवासी जीवन-समाज को जल-जंगल-जमीन से महरूम करते हुए उनके अस्तित्व को झुठलाने की बदनीयत को जाहिर करते हैं। किंतु मैना इस पर भी निराश नहीं होती है, बल्कि अपने समाज के लोगों के बीच हुंकार भरती हुई लोगों को अपने चतुर्दिक फैली खनिज-सम्पदा को अपने श्रम से निकालकर अपने जीवन को नए तरीके से जीने का रास्ता सुझाती है-‘‘ कोइला के खजाना पे हम रएता है फिर भी कंगाल? कब तक अइसा माफिक चलेगा?’’6 मैना अपने मेहनतकश समाज को उसके श्रम का हवाला देती हुई कहती है कि हम अपने श्रम पर उन्हें नहीं पलने देंगे जिन्हें हमारी रत्ती भर परवाह नहीं है।